**PREŠOVSKÁ UNIVERZITA V PREŠOVE**

**Fakulta manažmentu, ekonomiky a obchodu**

**ROKOVACÍ PORIADOK DISCIPLINÁRNEJ KOMISIE**

**Fakulty manažmentu, ekonomiky a obchodu**

**pre študentov**

Podľa § 33 ods. 3 písm. d) zákona č. 131/2002 Z. z. o vysokých školách a o zmene a doplnení niektorých zákonov v znení neskorších predpisov vydávam po schválení Akademickým senátom Fakulty manažmentu, ekonomiky a obchodu Prešovskej univerzity v Prešove tento

**r o k o v a c í p o r i a d o k**

**d i s c i p l i n á r n e j k o m i s i e.**

**Čl. 1**

**Úvodné ustanovenia**

1. Rokovací poriadok disciplinárnej komisie Prešovskej univerzity v Prešove pre študentov upravuje postavenie a pôsobnosť disciplinárnej komisie Prešovskej univerzity v Prešove Fakulty manažmentu, ekonomiky a obchodu (ďalej len fakulta manažmentu), ako orgánu akademickej samosprávy na prerokovanie disciplinárnych priestupkov tých študentov, ktorí sú zapísaní na študijných programoch uskutočňovaných na fakulte manažmentu. Predmetný rokovací poriadok zároveň upravuje postup pri ukladaní disciplinárnych opatrení.

**Čl. 2**

**Disciplinárna komisia**

1. Disciplinárna komisia má štyroch členov, polovicu z nich tvoria študenti.

2. Predsedu a členov disciplinárnej komisie vymenúva z radov členov akademickej obce fakulty dekan, a to najneskôr do štrnástich dní po schválení akademickým senátom fakulty.

3. Dňom menovania členov disciplinárnej komisie končí funkčné obdobie disciplinárnej komisie pôsobiacej podľa doterajších predpisov. Menovanie, odvolanie a skončenie pôsobnosti sa členom disciplinárnej komisie oznamuje písomne.

4.Funkčné obdobie disciplinárnej komisie je dvojročné. V priebehu funkčného obdobia môže

dekan v odôvodnených prípadoch uvoľniť alebo odvolať člena komisie alebo zrušiť členstvo

v komisii a vymenovať nových členov. Skončenie členstva v komisii oznamuje jej členom

dekan písomne s uvedením dôvodu.

**Čl. 3**

**Disciplinárny priestupok**

1. Za disciplinárny priestupok sa považuje porušenie:

1. právnych predpisov,
2. vnútorných predpisov fakulty,
3. BOZP predpisov pre odbornú prax,
4. pravidiel správania počas odbornej praxe,
5. predpisov platných pre domovy mládeže a študentské domovy, v ktorých sú študenti fakulty ubytovaní,
6. verejného poriadku,
7. a priestupky iného charakteru hodné zreteľa (napr. etické, na návrh etickej komisie…).

2. Za disciplinárny priestupok možno uložiť študentovi niektoré z týchto disciplinárnych

opatrení:

1. pokarhanie,
2. podmienečné vylúčenie zo štúdia s určením lehoty a podmienok, pri dodržaní ktorých
3. vylúčenie zo štúdia.

**Čl. 4**

**Konanie o disciplinárnom priestupku**

1. Konanie o disciplinárnom priestupku pred disciplinárnou komisiou sa uskutočňuje na návrh

dekana, ktorý je povinný návrh predložiť predsedovi disciplinárnej komisie po oznámení disciplinárneho priestupku. Dekanovi môže podnety na podanie návrhu na konanie o disciplinárnom priestupku predkladať každý člen akademickej obce fakulty.

2. Disciplinárna komisia je povinná začať disciplinárne konanie do 14 dní od obdržania návrhu a ukončiť disciplinárne konanie najneskôr do 30 dní od obdržania návrhu dekana na konanie o disciplinárnom priestupku.

3. Disciplinárnu komisiu zvoláva jej predseda.

4. Disciplinárna komisia je uznášaniaschopná, ak je prítomná nadpolovičná väčšina prítomných členov.

5. Na schválenie rozhodnutia disciplinárnej komisie je potrebná nadpolovičná väčšina hlasov

prítomných členov.

6. Na základe zisteného skutkového stavu predseda predloží členom disciplinárnej komisie

návrh na uloženie konkrétneho disciplinárneho opatrenia. Členovia disciplinárnej komisie

hlasujú o návrhu verejne.

7. V prípade rovnosti hlasov členov disciplinárnej komisie je rozhodujúci hlas predsedu.

8. Za účelom riadneho prešetrenia skutkovej podstaty disciplinárneho priestupku je disciplinárna komisia oprávnená pozvať na rokovanie ktoréhokoľvek zamestnanca alebo

študenta fakulty.

9. Konanie o disciplinárnom priestupku pred komisiou je ústne za prítomnosti študenta, ktorý

sa dopustil disciplinárneho priestupku. Ak sa študent nedostaví bez riadneho ospravedlnenia,

možno konať aj bez jeho prítomnosti.

10. Z rokovania disciplinárnej komisie vyhotoví poverený člen disciplinárnej komisie záznam, ktorý podpíšu všetci prítomní členovia disciplinárnej komisie.

11.Návrh na uloženie disciplinárneho opatrenia predkladá disciplinárna komisia dekanovi

s písomným odôvodnením návrhu.

**Čl. 5**

**Rozhodnutie o uložení disciplinárneho opatrenia**

1. Disciplinárne opatrenie ukladá dekan. Dekan nemôže uložiť prísnejšie disciplinárne opatrenie, ako navrhla disciplinárna komisia.

2. Rozhodnutie o uložení disciplinárneho opatrenia vydá dekan písomne,najneskôr do 30 dní odo dňa rozhodnutia disciplinárnej komisie.

3. Rozhodnutie o uložení disciplinárneho opatrenia musí obsahovať odôvodnenie a poučenie o možnosti podať žiadosť o jeho preskúmanie.

4. Rozhodnutie o uložení disciplinárneho opatrenia musí byť študentovi doručené do vlastných rúk.

**Čl. 6**

**Preskúmanie rozhodnutia**

1. Žiadosť o preskúmanie rozhodnutia sa podáva dekanovi, ktorý rozhodnutie vydal, do ôsmich dní odo dňa jeho doručenia.

2. Ak rozhodnutie vydal dekan, môže sám žiadosti vyhovieť a rozhodnutie zmeniť alebo zrušiť. Ak žiadosti nevyhovie, postúpi ju rektorovi.

3.Rektor rozhodnutie dekana postúpi právnemu referátu univerzity na preskúmanie, či rozhodnutie nie je v rozpore so zákonom, alebo vnútorným predpisom fakulty. Na základe

vyjadrenia právneho referátu rektor rozhodnutie dekana buď potvrdí, zmení alebo zruší.

4. Rektor najneskôr do 30 dní od doručenia žiadosti o preskúmanie rozhodnutia dekana vydá

písomné rozhodnutie, ktoré je konečné a nie je možné proti nemu podať odvolanie.

5.Rozhodnutie rektora musí byť študentovi doručené do vlastných rúk.

**Čl. 7**

**Záverečné ustanovenia**

1.Tento disciplinárny poriadok s Dodatkom bol schválený Akademickým senátom Fakulty

Manažmentu, ekonomiky a obchodu Prešovskej univerzity v Prešove dňa 13.1.2022

2.Tento disciplinárny poriadok nadobúda platnosť dňom schválenia Akademickým senátom

Fakulty manažmentu PU a jeho účinnosť nastáva dňom vydania dekanom Fakulty manažmentu Prešovskej univerzity v Prešove.

V Prešove 26. 1. 2022

doc. PhDr. R. Bačík, PhD. MBA. LL.M. prof. Ing. Róbert Štefko, Ph.D

 predseda AS FM PU dekan FM PU

**DISCIPLINÁRNA KOMISIA FM PU V PREŠOVE**

1. doc. Ing. J. Tej, PhD. – predseda

2. Prof. PhDr. R. Bačík, PhD. MBA. LL.M. – člen

3. Mgr. Ivana Šaffová, MBA – člen

4. Mgr. Ing. Ema Scholz - člen

*Zverejnil: 26.1.2022 predseda disciplinárnej komisie FM PU v Prešove*